ພວກ​ຫົວ​ຮຸນ​ແຮງ​ຕາ​ລີ​ບານ ໄດ້​ສັງຫານອີກ 23 ຄົນ ໃນການໂຈມຕີ ຢູ່ອັຟການິສຖານ
ອົງການ​ຂ່າວ Reuters ລາຍ​ງານ​ວ່າ ພວກ​ໂຈມ​ຕີ 4 ຄົນ ຖືກ​ຂ້າ​ຕາຍ ​ໃນ​ການ​ຍິງ​ສູ້ກັນ ​ແລະ ອີກ 3 ຄົນ​ຖືກຈັບ​ກຸມ​.
ພວກຫົວຮຸນແຮງຕາລີບານ ໄດ້ສັງຫານ ປະມານ 20 ຄົນ ໃນ ການໂຈມຕີດ້ວຍປືນ ແລະ ໂຈມຕີສະລະຊີບ ໃນອັຟການິສ ຖານ ເມື່ອວັນເສົາວານນີ້ ທີ່ເນ້ນໜັກໃຫ້ເຫັນເຖິງຄວາມກັງວົນ ຕ່າງໆດ້ານຄວາມໝັ້ນຄົງ ພຽງບໍ່ເທົ່າໃດອາທິດກ່ອນໜ້າການ ຖອນອອກໄປ ຂອງກຳລັງນາໆຊາດນັ້ນ ຢູ່ທາງພາກໃຕ້ຂອງອັຟການິສຖານ ພວກຫົວຮຸນແຮງ ໄດ້ຍິງ ສັງຫານ ຄົນງານ 12 ຄົນ ທີ່ກຳລັງເກັບກູ້ລະເບີດຝັງດິນ ໃນ ແຂວງ Helmand ຊຶ່ງກໍ່ໃຫ້ມີການຍິງຕອບໂຕ້ກັນກັບເຈົ້າໜ້າທີ່ ຕຳຫລວດ ອົງການຂ່າວ Reuters ລາຍງານວ່າ ພວກໂຈມຕີ 4 ຄົນ ຖືກຂ້າຕາຍ ໃນການຍິງສູ້ກັນ ແລະ ອີກ 3 ຄົນຖືກຈັບກຸມ ກ່ອນໜ້ານັ້ນໃນວັນເສົາວານນີ້ ຕຳຫລວດອັຟການິສຖານ ກ່າວວ່າ ພວກມືປືນໄດ້ຍິງ ສັງຫານ ເຈົ້າໜ້າທີ່ອາວຸໂສຄົນນຶ່ງ ຂອງສານສູງສຸດອັຟການິສຖານ ຄືທ່ານ Atiqullah Rawoofi ຢູ່ໃກ້ໆກັບເຮືອນຂອງທ່ານ ໃນເຂດຊານເມືອງຫລວງກາບູລ ພວກຫົວ ຮຸນແຮງ ຕາລີບານ ໄດ້ອ້າງເອົາຄວາມຮັບຜິດຊອບ ສຳຫລັບການຄາດຕະກຳ ທ່ານ Rawoofi ແຕ່ບໍ່ໄດ້ບອກວ່າ ຍ້ອນສາເຫດອັນໃດ ໃນນະຄອນຫລວງກາບູລ ລະເບີດລູກນຶ່ງໄດ້ທຳລາຍລົດເມ ທີ່ບັນທຸກທະຫານອັຟການິສ ຖານ  ເຮັດໃຫ້ ຢ່າງນ້ອຍ 6 ຄົນ ເສຍຊີວິດ ແລະ  ຄົນອື່ນໆ ສິບກ່ວາຄົນ ໄດ້ຮັບບາດເຈັບ ໃນເຫດຮຸນແຮງອື່ນໆນັ້ນ ກອງກຳລັງປະສົມນາໆຊາດ ກ່າວໃນວັນເສົາວານນີ້ວ່າ ພວກ ຫົວຮຸນແຮງຕາລີບານ ໄດ້ໂຈມຕີບໍລິເວນໃກ້ໆກັບຄ້າຍເດີ່ນບິນ Bargram ຂອງສະຫະລັດ ຢູ່ທາງທິດເໜືອຂອງກາບູລ ໃນວັນສຸກຜ່ານມາ ໂດຍໄດ້ສັງຫານ ທະຫານ NATO 2 ຄົນ